Il-Unjin tal-Għalliema, l-MUT, qed isaħħaħ il-ħidma tagħha biex tipprovdi aktar kotba f’idejn it-tfal Maltin. L-MUT għadha kif ħarget tliet kotba oħra, tnejn bil-Malti u għall-ewwel darba wieħed bl-Ingliż. Minkejja li l-Union tal-Għalliema l-MUT għandha l-irwol li tħares id-drittijiet tal-għalliema biex dawn jagħtu l-aħjar servizz lill-istudenti, għarfet ukoll li għandha tagħti sehem edukattiv biex l-istudenti jkollhom f’idejhom aktar kotba x’jaqraw. L-MUT waqfet fergħa fi ħdana biex tieħu ħsieb li tippubblika r-rivista Sagħtar u ktieb bil-Malti fis-sena. Wara 30 sena, il-Unjin qed tara li anke tista’ twessa n-numru ta’ pubblikazzjoni kull sena tant li din is-sena ppubblikat tliet kotba u ieħor qiegħed għall-istampar. Wieħed mill-kotba ħarġu mill-pinna ta’ Claudia Cini, omm ta’ erba’ ulied li bil-pinna taghha ħolqot storja li ssaħħar it-tfal. Il-kiteb intitolat Wanyama johloq djalogu bejn il-bniedem u l-annimal. Pubblikazzjoni oħra intisġet mill-pinna ta’ Charles Magro bl-isem ta’ Valuri taż-Żokkor filwaqt li l-ewwel pubblikazzjoni bl-Ingliż kienet fdata f’idejn Roberta Bajada li f’ What? Another Book of Stories, taghti lill-istudenti ġabra ta’ 14-il storja li huma għal kollox differenti minn xulxin. Waqt l-inawgurazzjoni tal-kotba fil-Kulleġġ St Edwards, Charles Magro qal li l-Unjin tal-Għalliema ħolqot sezzjoni għall-pubblikazzjonijiet mhux biex tagħmel il-qligħ iżda biex l-istudenti jkollhom firxa wiesgħa ta’ kotba x’jaqraw speċjalment bil-lingwa Maltija.